Mann knivstukket i Oslo sentrum
Politiet står uten spor etter gjerningsmannen etter en knivstikking utenfor kjøpesenteret Oslo City i 3-tiden i natt. En mann i slutten av 20-årene ble ifølge vitner stukket i ryggen to ganger. - Gjerningsmannen løp fra stedet i retning Domkirken, sier operasjonsleder Ola Krokan i Oslo politidistrikt til NTB. Bevæpnet politi med hunder har søkt etter gjerningsmannen, men uten resultat.Skadene på fornærmede er ikke livstruende, opplyser politiet. Men da de kom til stedet i natt, valgte de likevel å ta fornærmede med i bilen og selv kjøre ham til Ullevål sykehus. - Det var et såkalt «load an go», der det ble vurdert som såpass kritisk at politiet ikke ventet på ambulanse, sier operasjonsleder i Oslo politidistrikt Ronny Ellefsen til VG Den fornærmede vil avhøres når han er klar for det.Store styrker lette etter gjerningsmannen i nærliggende områder i natt. - Alt tilgjengelig mannskap er ute og søker etter gjerningsmannen. Vi snakker med vitner og har sperret av åstedet, sa operasjonsleder Krokan til NTB i natt. I morges avsluttet politiet søket. De jobber nå med rutinemessig etterforskning. - Overvåkning og informasjon fra fornærmede vil være sentralt, sier jourhavende etterforsker ved Grønland politistasjon Vegard Vik til VG Nett.
En mann ble knivstukket i ryggen i Oslo sentrum natt til torsdag. Store styrker har søkt etter gjerningsmannen, uten resultat.